Sklep VIII Ips 326/2007
Sodna praksa Vrhovnega sodišča, 2007-12-18

dopustitev revizije - vrednost spornega predmeta - zavrženje revizije

Vrhovno sodišče Republike Slovenije je vezano na sklep sodišča druge stopnje, da se revizija ne dopusti, razen če ga razveljavi na podlagi utemeljene pritožbe stranke.

Sodišče prve stopnje je ugodilo tožnikovemu tožbenemu zahtevku za plačilo zneska 449.294,60 SIT iz naslova plačila neto razlike plače za čas od 1.8.1997 do 31.3.2000, z zakonskimi zamudnimi obrestmi in za plačilo stroškov postopka. Ugotovilo je, da so bile plače v spornem obdobju pri toženi stranki nezakonito znižane, ker splošni akt, s katerim je tožena stranka utemeljevala izplačilo nižjih plač, ni bil objavljen.

Na pritožbo tožene stranke je sodišče druge stopnje sodbo sodišča prve stopnje spremenilo tako, da je tožnikov zahtevek kot neutemeljen zavrnilo. Po izvedbi dodatnih dokazov na pritožbeni obravnavi je ugotovilo, da je bil splošni akt, s katerim je tožena stranka utemeljevala sporno znižanje plače, objavljen na oglasni deski na sedežu tožene stranke in je zato predstavljal zakonito podlago za znižanje plač. Tožnikova osnovna plača je še vedno presegala višino izhodiščne plače po za toženo stranko veljavni kolektivni pogodbi za tarifni razred, v katerega je bilo uvrščeno njegovo delovno mesto.

Ne glede na to, da je sodišče druge stopnje ob izdaji izpodbijane sodbe sklenilo, da se revizija ne dopusti, je tožnik zoper pravnomočno sodbo sodišča druge stopnje vložil revizijo (skupaj s pritožbo zoper sklep o njeni nedopustitvi). V njej se sklicuje na vse revizijske razloge in sodišču druge stopnje očita bistvene kršitve določb pravdnega postopka ter zmotno pravno presojo zakonitosti spornega znižanja plač.

Revizija je bila na podlagi 375. člena Zakona o pravdnem postopku (ZPP - prečiščeno besedilo, Uradni list RS, št. 73/07) vročena toženi stranki, ki nanjo ni odgovorila, in Vrhovnemu državnemu tožilstvu Republike Slovenije v Ljubljani.

Na podlagi 1. točke 31. člena Zakona o delovnih in socialnih sodiščih (ZDSS-1, Uradni list RS, št. 2/04) je v premoženjskih individualnih delovnih sporih revizija dovoljena po določbah zakona, ki ureja pravdni postopek. Na podlagi 2. odstavka 367. člena ZPP je v premoženjskih sporih revizija dovoljena, če vrednost izpodbijanega dela pravnomočne sodbe presega 4.192,93 EUR. Ker v obravnavani zadevi vrednost spornega predmeta ne dosega gornjega zneska, je že sodišče druge stopnje pravilno ugotovilo, da revizija po zakonu ni dovoljena.

Na podlagi 5. točke 31. člena ZDSS-1 stranka v individualnem delovnem sporu lahko vloži revizijo zoper pravnomočno sodbo sodišča druge stopnje tudi v primeru, če jo dopusti sodišče. Na podlagi 2. odstavka 32. člena ZDSS-1 je sodišče druge stopnje ob izdaji sodbe sklenilo, da se revizija ne dopusti. Vrhovno sodišče je na takšen sklep sodišča druge stopnje vezano, razen, če ga razveljavi na podlagi utemeljene pritožbe stranke. Tožnikova revizija je nedovoljena, ker je bila vložena v času veljavnosti sklepa o njeni nedopustitvi (sicer pa je Vrhovno sodišče tožnikovo pritožbo zoper sklep o nedopustitvi revizije kot neutemeljen zavrnilo, tako da je sklep sodišča druge stopnje ostal v veljavi).

Glede na povedano je sodišče na podlagi 377. člena ZPP revizijo kot nedovoljeno zavrglo.

*Zadeve, v katerih je sodišče sprejelo vsebinsko enako stališče o procesnih oz. materialnopravnih vprašanjih.

Sklep II Ips 530/2009, enako tudi VS RS II Ips 203/2010